Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1. Odhad dopadov na verejné financie
Slovenská republika ako členský štát Európskej únie realizuje v koordinácii Európskej komisie proces implementácie Rámcovej smernice o vode a súvisiacich smerníc EÚ v sektore Voda. Tento proces možno rozdeliť na časť implementácie a časť realizácie opatrení. Ide o proces náročný na odborné kapacity a finančné zdroje. Osobitosť procesu implementácie je v dynamike jeho vývoja. Preto sa Pracovný plán každoročne aktualizuje s detailnejším rozpisom úloh na najbližšie dva roky. 
Podľa predloženého materiálu je na etapu prípravy dokumentov vodného plánovania a programov opatrení procesu implementácie uvedených smerníc potrebné zabezpečiť na rok 2008 finančné prostriedky zo štátneho rozpočtu v objeme 303,4 mil. Sk. Potreba finančných prostriedkov v roku 2008 môže vzrásť v prípade nezabezpečenia potrebných prostriedkov na vybudovanie monitorovacej siete na sledovanie dusičnanov v podzemných vodách a dobudovanie monitorovacej siete základného monitoringu útvarov podzemných vôd v roku 2007 o 26 mil. Sk.
Predpokladaná potreba finančných prostriedkov na proces implementácie v roku 2009 je 269,9 mil. Sk. V prípade, že Program monitorovania stavu vôd v rokoch 2008 a 2009 bude zrealizovaný z prostriedkov štrukturálnych fondov EÚ, znížia sa nároky na štátny rozpočet v roku 2008 o 177 mil. Sk a v roku 2009 o 169 mil. Sk.
Osobitnou časťou implementačného procesu je realizácia opatrení na dosiahnutie dobrého stavu vôd do roku 2015 a realizácia stavieb zameraných na odvádzanie a čistenie komunálnych odpadových vôd pre splnenie vyjednaných cieľov  v rámci prechodných období. Obidve uvedené aktivity zakladajú relatívne vysoké nároky na štátny rozpočet.
Programy opatrení, ktoré budú súčasťou plánov manažmentu povodí budú  k dispozícii až v roku 2009, z ktorých bude možné stanoviť finančné nároky na ich realizáciu. Už dnes však možno predpokladať, že pôjde o značné sumy a realizácia opatrení sa bude vecne i finančne dotýkať okrem rezortu životného prostredia aj priemyselnej sféry, pôdohospodárstva, obcí ap. Finančné nároky na plnenie vyjednaných cieľov v rámci prechodných období v oblasti odvádzania a čistenia komunálnych odpadových vôd boli v zmysle záverov technických konzultácií s EK dňa 31. januára 2007 kvantifikované v Aktualizovanom národnom programe Slovenskej republiky pre vykonávanie smernice Rady 91/271/EHS o čistení komunálnych odpadových vôd v znení smernice Komisie 98/15/ES a nariadenia Európskeho parlamentu a Rady 1882/2003/ES predkladanom EK podľa článku 17 smernice 91/271/EHS. Z uvedeného dokumentu vyplýva, že celková potreba finančných prostriedkov na plnenie záväzkov do roku 2010 je 38 595 mil. Sk. Časť z nich sa predpokladá financovať zo štrukturálnych fondov EÚ v rámci Operačného programu Životné prostredie pri súčasnom zabezpečení potrebného spolufinancovania v zmysle zásad čerpania prostriedkov zo štrukturálnych fondov. Napriek tomu však zostávajúce finančné prostriedky v predpokladanom ročnom objeme 10 020 mil. Sk bude potrebné zabezpečiť zo štátneho rozpočtu. Ministerstvo životného prostredia SR preto uplatňuje tieto prostriedky v rámci priorít na roky 2008 až 2010.

 2. Odhad dopadov na obyvateľstvo, hospodárenie podnikateľskej sféry a iných právnických osôb
Etapa prípravy dokumentov vodného plánovania a programov opatrení procesu implementácie uvedených smerníc nepredstavuje priamy dopad na obyvateľstvo, hospodárenie podnikateľskej sféry a iných právnických osôb.
Možno však predpokladať, že realizácia opatrení, predovšetkým vybudovanie infraštruktúry v oblasti odvádzania a čistenia komunálnych odpadových vôd sa prejaví vo zvýšení cien vody a vodohospodárskych služieb. V tejto súvislosti treba upozorniť na možné riziko, že prijímatelia jednotlivých pomocí nebudú disponovať potrebnými finančnými prostriedkami na spolufinancovanie záväzkov. Ďalším negatívnym dopadom môže byť skutočnosť, keď vlastníci verejných kanalizácií resp. obce nepredložia projekty, v rámci ktorých sa majú plniť záväzky SR v oblasti odpadových vôd (smernice 91/271/EHS).
Možno predpokladať, že realizácia programov opatrení, ktoré budú súčasťou plánov manažmentu povodí, svojimi nárokmi na ich finančné zabezpečenie ovplyvnia hospodárenie podnikateľskej sféry. V súčasnosti však tento dopad nie je možné kvantifikovať. 
 
3. Odhad dopadov na životné prostredie
Implementácia uvedených smerníc a následná realizácia opatrení bude mať priaznivý vplyv na kvalitu životného prostredia a života obyvateľstva.

4. Odhad dopadov na zamestnanosť
Realizácia opatrení vyplývajúcich z procesu implementácie uvedených smerníc môže priaznivo ovplyvniť zamestnanosť v nadväznosti na zvýšené nároky na stavebné kapacity SR. Konkretizácia v počte nových pracovných miest nie je možná.

5.  Analýza vplyvov na podnikateľské prostredie
Zvýšené nároky na realizáciu opatrení a infraštruktúry v oblasti odkanalizovania a čistenia odpadových vôd budú stimulujúcim faktorom pre podnikateľské aktivity.